តាំង ទ្រី ​ជា​អ្នក​កាសែត​រាយការណ៍​ដោយ​ស្ងប់​ស្ងាត់​ពី​ការ​ជួញដូរ​ឈើ
លោក​ តាំង ទ្រី​ អាយុ​៤៨​ឆ្នាំ​ត្រូវ​បាន​ឃាតករ​មាន​គ្នា​ចំនួន​បី​នាក់​បាញ់​សម្លាប់​​នៅ​តាម​បណ្តោយ​ផ្លូវ​លំ​ជន​បទ​មួយ​កាល​ពី​ថ្ងៃ​អាទិត្យ​នៅ​ស្រុក​ស្នួល​ខេត្ត​ក្រចេះ។
ភ្នំពេញ — ការស្លាប់របស់អ្នកកាសែតក្នុងស្រុកម្នាក់គឺលោក តាំង ទ្រី បានធ្វើឲ្យមានការភ្ញាក់ផ្អើលមួយក្នុងឆាកជាតិនិងអន្តរជាតិថ្វីបើកាសែត«វាលឥន្ទ្រីយ៍»ដែលលោកធ្វើការផ្តល់ព័ត៌មានជូនមានគេស្គាល់នៅមានកម្រិតក៏ដោយ។ កាសែតនេះចេញផ្សាយប្រចាំសប្តាហ៍។ លោក តាំង ទ្រី អាយុ៤៨ឆ្នាំត្រូវបានឃាតករមានគ្នាចំនួនបីនាក់សុទ្ធសឹងជាមន្ត្រីកងម្លាំងមានសមត្ថកិច្ចក្នុងនោះមានមន្ត្រីកងរាជអាវុធហត្ថ អតីតមន្ត្រីយោធា និងម្ចាស់រថយន្តបាញ់សម្លាប់នៅតាមបណ្តោយផ្លូវលំជនបទមួយកាលពីថ្ងៃអាទិត្យនៅស្រុកស្នួលខេត្តក្រចេះ។ ជាមន្ត្រីយោធាក្នុងខេត្តកំពង់ចាម លោក តាំង ទ្រី បានព្យួរការងារនិងបានចាប់យកអាជីពជាអ្នកយកព័ត៌មានឲ្យកាសែតវាលឥន្ទី្រយ៍និងជាសមាជិកសមាគមសារព័ត៌មានខ្មែរអ្នកប្រជាធិបតេយ្យនៅដើមឆ្នាំ២០០០។ លោកប្រចាំការសម្រាប់ខេត្តកំពង់ចាម និងខេត្តក្រចេះ។ អ្នកស្រី មុំ សុភី ជាភរិយារបស់លោកតាំង ទ្រី រំលឹកថាការប្តូរការងាររបស់ប្តីអ្នកស្រីគឺដើម្បីបញ្ហាជីវភាព។ «ពីសង្គមគាត់ធ្វើទាហាន យោធារួចពីហ្នឹងទៅគាត់ធ្វើកាសែតតែម្តងទៅ។ គាត់ទៅធ្វើការគាត់បានលុយ១ ទៅ២ម៉ឺន គាត់យកមកឱ្យខ្ញុំទៅ។ ដល់ពេលគាត់មកដល់ផ្ទះបានមួយយប់ពីរយប់ទៅគាត់ត្រឡប់ទៅវិញទៅ»។ ក៏ប៉ុន្តែក្តីស្រម៉ៃនេះហាក់ដូចជាមិនបានធ្វើឲ្យជីវភាពរបស់លោកបានប្រសើរនោះទេ។ អ្នកស្រី មុំ សុភី បញ្ជាក់ថាស្វាមីលោកស្រីមិនសូវមកផ្ទះទេដោយសារតែលោកជាប់រវល់ការងារនៅខាងក្រៅ។ក៏ប៉ុន្តែលោកបានផ្គត់ផ្គង់ប្រាក់ក្នុងមួយខែប្រមាណ២០ម៉ឺនរៀលគឺប្រមាណ៥០ដុល្លារ។ ដោយសារតែមិនមានប្រាក់គ្រប់គ្រាន់អ្នកស្រីបានធ្វើការជាអ្នកបោកខោអាវឱ្យគេនៅផ្សារមួយនៃស្រុកពញាក្រែក ខេត្តកំពង់ចាម។ អ្នកស្រីរកប្រាក់ចំណូលប្រមាណពី១០ទៅ១៥ម៉ឺនរៀលតែប៉ុណ្ណោះក្នុងមួយខែបន្ថែមលើប្រាក់ស្វាមីដែលបានផ្តល់ឱ្យ។ «ខ្ញុំកំពុងតែអត់ អត់លុយព្យាបាលខ្លួនផង ប្តីស្លាប់ទៀត។ បើបានអី បើប្តីនៅទៅគ្រាន់បាន១ទៅ២ម៉ឺនគ្រាន់តែទិញថ្នាំទិញអីលេប។ ដល់ពេលគាត់បាត់បង់ជីវិតទៅខ្ញុំមិនដឹងជាទៅរកទីណា»។ លោក តាំង ទ្រី បានរៀបអាពាហ៍ពិពាហ៍ក្នុងអំឡុងទសវត្សរ៍ទី៩០និងមានកូនស្រីចំនួនពីរនាក់គឺកញ្ញា មុំ លីដា អាយុ២២ឆ្នាំ និង កញ្ញា មុំ នេត្រា អាយុ២០ឆ្នាំ។ ដោយសារតែជីវភាពក្នុងក្រុមគ្រួសារជួបការលំបាក មុំ លីដា បានសម្រេចឈប់រៀននិងចូលធ្វើការក្នុងកាស៊ីណូមួយនៅជាប់ព្រំដែនខេត្តកំពង់ចាមនិងប្រទេសវៀតណាមដើម្បីរកប្រាក់ជួយចិញ្ចឹមគ្រួសារ។ កញ្ញា មុំ លីដា និយាយថាមួយខែកញ្ញាបានផ្តល់ប្រាក់ប្រមាណពី២០ទៅ៣០ដុល្លារតែប៉ុណ្ណោះដែលសល់ពីប្រាក់សន្សំជួយដល់ក្រុមគ្រួសារ។ លោក សុខ សុវណ្ណ ប្រធានសមាគមសារព័ត៌មានខ្មែរអ្នកប្រជាធិបតេយ្យនិងជានិពន្ធនាយកកាសែតវាលឥន្ទ្រីយ៍មានប្រសាសន៍ថាភាគច្រើនលោក តាំង ទ្រី រាយការណ៍មកស្ថាប័នកាសែតរបស់លោកពីរឿងពាក់ព័ន្ធនឹងការដឹកជញ្ជូនឈើ និងការកាប់បំផ្លាញព្រៃឈើខុសច្បាប់នៅក្នុងខេត្តក្រចេះនិងខេត្តកំពង់ចាមដែលត្រូវបានឈ្មួញដ៏មានឥទ្ធិពលដឹកជញ្ជូនចេញរាល់ថ្ងៃទៅព្រំដែនវៀតណាម។ លោក សុខ សុវណ្ណបានប្រាប់វីអូអេថា៖ «មួយរយៈក្រោយហ្នឹងយើងទទួលព័ត៌មានពីគាត់ពីរឿងការកាប់បំផ្លាញព្រៃឈើនិងការដឹកជញ្ជូនឈើ។ លោកដឹងស្រាប់ហើយថានៅក្នុងមួយជួរខេត្តហ្នឹងគឺមានការសំរុកការដឹកជញ្ជូនឈើទៅប្រទេសវៀតណាម»។ មុនពេលលោក តាំង ទ្រី ត្រូវបានឃាតកបាញ់សម្លាប់លោកមានទំនាស់ឈ្លោះទាស់ទែងគ្នាយ៉ាងខ្លាំងជាមួយជនដៃដល់ដែលលោកបានស្គាល់ថាជាអ្នករកស៊ីឈើខុសច្បាប់ដ៏សកម្មមួយរួបក្នុងខេត្តក្រចេះ។ ការបាញ់សម្លាប់លោកតាំង ទ្រី ក្នុងពេលចុងក្រោយនេះធ្វើឱ្យចំនួនអ្នកកាសែតក្នុងប្រទេសកម្ពុជាចំនួន១៣នាក់ហើយដែលត្រូវបានបាញ់សម្លាប់ចាប់តាំងពីទសវត្សរ៍១៩៩០មក។ ពិធីបុណ្យសពលោកតាំង ទ្រី គម្រប់៧ថ្ងៃគ្រោងនឹងប្រព្រឹត្តធ្វើនៅថ្ងៃសុក្រ៕